אייפון 7

אייפון 7 (מאנגלית: iPhone 7) הוא טלפון חכם בעל מסך מגע והמכשיר העשירי בסדרת הטלפונים החכמים של אפל, אייפון. המכשיר הוכרז באירוע השנתי של אפל ב-7 בספטמבר 2016, יחד עם שעון ה-Apple Watch והאייפון 7 פלוס.

לראשונה ובאופן חריג, האייפון 7 הוכרז עם עיצוב כמעט זהה לסדרת האייפון 6, עם שינויים קטנים בעיצוב פסי האנטנה והוספת שני צבעים חדשים (Black ,Jet Black). על פי הערכות, אפל נמנעה מהוצאת עיצוב חדש עקב תכנון להשקת העיצוב החדש בשנת 2017, שתהיה שנת העשור להשקת האייפון הראשון.

חומרת המכשיר כוללת מסך 4.7 אינץ' Retina HD ברזולוציית 750X1334, מעבד 4 ליבות A10, מעבד גרפי משופר, וארכיטקטורת 64 ביט, מצלמת iSight ברזולוציית 12 מגה פיקסל, חיישן טביעת אצבע Touch ID ותמיכה ב-תקשורת טווח אפס (NFC).

תכונות וחידושים 
האייפון 7 מגיע ללא כפתור הבית הפיזי הישן, אלא עם כפתור מגע עם משוב רטט למתן תחושת לחיצה. חיבור שקע האוזניות הוסר לטובת מעבר לחיבור אוזניות באמצעות מחבר ה-Lightning. על מנת לאפשר חיבור אוזניות רגילות למכשיר, פיתחה החברה מתאם ייעודי לסטנדרט הישן, שמסופק באריזת המכשיר. המסך בהיר ב-25% מאייפון 6S, ויכול לספק מגוון צבעים גדול יותר. המכשיר מצויד בשני רמקולים, עוצמתיים פי 2 מאייפון 6s, אחד בתחתית המכשיר ואחד בראשו לשמיעה סטריאופונית. עוד בגולת הכותרת הנוגעת למבנה המכשיר היא עמידות חדשה במים ואבק בעומק מטר 1 עד 30 דקות, תחת תקן IP67 (בניגוד ל-IP68 במכשירי ה-Galaxy S7 ו-Galaxy Note 7). באייפון 7 ישנו מעבד 4 ליבות, כאשר שתיים מהן חלשות, לצורך חיסכון באנרגיה, ושתיים עוצמתיות יותר, למתן ביצועים חזקים. האייפון מגיע בצבעים הרגילים - זהב, זהב-ורוד וכסף, ושני צבעים חדשים - צבע 'שחור ג'ט' (jet black) המציע מראה מבריק למדי ושחור סטנדרטי. חיישן המצלמה הוגדל, נוסף בקר המווסת את צריכת החשמל, פסי האנטנות מוקמו בקצוות המכשיר, ונוספו 4 נורות לד בפלאש.

ב-21 במרץ 2017 אפל הכריזה, ללא אירוע עיתונאים, על צבע חדש לסדרת האייפון 7 - 'אדום בוהק' כחלק משיתוף פעולה עם קרן (RED) למלחמה באיידס. במסגרת שיתוף הפעולה, חלק גדול מההכנסות ממכירת האייפונים האדומים יועברו לקרן למען המלחמה בנגיף האיידס. אפל ציינה כי האייפונים האדומים יימכרו כמהדורה מיוחדת ולא כצבע קבוע לסדרת האייפון.

מפרט טכני 
 מעבד: אפל A10, ארבע ליבות עם אות שעון בקצב 2.8 GHz בארכיטקטורת 64 ביט + שבב תנועה M10
 זיכרון: 2GB RAM
 אחסון פנימי: 32, 128, 256 גיגה בייט
 מסך: 4.7 אינץ' LCD HD ברזולוציה 1334x750, כולל חיישן 3D, בהירות: 625cd /m2
 רשת: GSM, HSDPA, LTE Advanced 450Mb/s, VoLTE, MIMO
 קישוריות: GPS ,USB, WiFi 802.11 a/b/g/n/ac, Bluetooth 4.2, תקשורת טווח אפס, GLONASS
 מצלמה אחורית: 12 מגה פיקסל, פלאש 4 LED, מייצב תמונה אופטי ודיגיטלי, 6 עדשות, צמצם f/1.8, זום דיגיטלי: x5, צילום וידאו: 4K 30/pfs, או 1080P 30/60pfs, הילוך איטי: 720p 240/pfs או 1080P /120pfs
 מצלמה קדמית: 7Mp, צמצם f/2.2, רשתית פלאש, וידאו: 1080p HD
 שמע: סטריאופונית, 2 רמקולים בתחתית ובראש המכשיר
 טביעת אצבע: כפתור מגע
 סוללה: ליתיום פולימר, 1,960 מילי אמפר שעה

הכרזה ושחרור 
אייפון 7 הוכרז ב-7 בספטמבר 2016, הוא נמכר בארה״ב החל מתאריך 16 בספטמבר, והגיע לישראל ב-20 באוקטובר.
מחירי האייפון בארה״ב ללא מיסים הם 649$ לדגם הבסיסי, ו- 749$ לדגם 128G. בישראל המחיר יתחיל מ-3,649₪ לדגם הבסיסי.

קישורים חיצוניים 

אתר אפל

הערות שוליים

ערכים שבהם תבנית אתר רשמי אינה מתאימה להוספה אוטומטית
אייפון
מכשירים שהושקו ב-2014